จีนผวา เจอผู้ติดเชื้อ “โควิด” โผล่อีก 101 ราย ดันยอดป่วยสะสมพุ่ง 84,060 คน
จีนผวา เจอผู้ติดเชื้อ “โควิด” โผล่อีก 101 ราย ดันยอดป่วยสะสม 84,060 คน
จีนผวา เจอผู้ติดเชื้อ “โควิด” โผล่อีก 101 ราย ดันยอดป่วยสะสม 84,060 คน
29 ก.ค. 2563

สำนักข่าวซินหัว รายงานจากกรุงปักกิ่งว่า คณะกรรมการสุขภาพแห่งชาติของจีนเปิดเผยถึงสถานการณ์การแพร่ระบาดของโรคติดเชื้อไวรัสโคโรนาสายพันธุ์ใหม่ (โควิด-19) โดยระบุว่า จีนแผ่นดินใหญ่พบผู้ป่วยโควิด-19 ที่ยืนยันผลเพิ่มอีก 101 รายในวันอังคารที่ผ่านมา (28 ก.ค.) โดยเป็นผู้ป่วยติดเชื้อจากในท้องถิ่น 98 ราย และผู้ป่วยจากต่างประเทศ 3 ราย
รายงานประจำวันของคณะกรรมการฯ ระบุว่า ในบรรดาผู้ป่วยติดเชื้อจากในท้องถิ่น ประกอบไปด้วยผู้ป่วยในเขตปกครองตนเองซินเจียงอุยกูร์ 89 ราย ในมณฑลเหลียวหนิง 8 ราย และในเทศบาลนครปักกิ่ง 1 ราย ขณะที่มีผู้ป่วยโรคโควิด-19 จำนวน 10 รายได้รับอนุญาตให้ออกจากโรงพยาบาลหลังหายดี
โดยจนถึงวันอังคารที่ผ่านมา (28 ก.ค.) จีนแผ่นดินใหญ่มีผู้ป่วยยืนยันผลรวม 84,060 ราย ซึ่งรวมถึงผู้ป่วยที่กำลังอยู่ระหว่างการรักษา 482 ราย โดยในจำนวนนั้นมีอาการวิกฤต 25 ราย ส่วนผู้ป่วยที่ได้รับอนุญาตให้ออกจากโรงพยาบาลหลังหายดี 78,944 ราย และมีผู้เสียชีวิตจากโรคโควิด-19 รวม 4,634 ราย
นอกจากนี้ ยังพบผู้ป่วยที่ติดเชื้อจากต่างประเทศเพิ่มอีก 2 ราย โดยเป็นผู้ป่วยในมณฑลกว่างตง (กวางตุ้ง) 1 ราย และนครเซี่ยงไฮ้ 1 ราย
จนถึงเวลา 24.00 น. ของวันอังคาร (28 ก.ค.) จีนแผ่นดินใหญ่มีผู้ป่วยที่ติดเชื้อจากต่างประเทศรวม 2,056 ราย ในจำนวนนั้น ประกอบไปด้วยผู้ป่วยที่ได้รับอนุญาตให้ออกจากโรงพยาบาลหลังหายดี 1,977 ราย และผู้ป่วยที่ยังอยู่ระหว่างการรักษา 79 ราย โดยเป็นผู้ป่วยอาการรุนแรง 2 ราย ทั้งนี้ จีนไม่มีรายงานการเสียชีวิตในผู้ป่วยที่ติดเชื้อจากต่างประเทศ
ทั้งนี้ จีนยังมีผู้ป่วยโรคโควิด-19 ที่ต้องสงสัยอีก 1 ราย พร้อมเผยว่า หลังจากผู้สัมผัสใกล้ชิด 325 ราย ถูกปล่อยตัวจากการสังเกตอาการเมื่อวันอังคาร (28 ก.ค.) ปัจจุบันจีนมีผู้สัมผัสใกล้ชิด ที่อยู่ระหว่างการสังเกตอาการทางการแพทย์ 15,034 ราย
อย่างไรก็ตาม จีนพบผู้ป่วยไม่แสดงอาการรายใหม่ 27 ราย ซึ่งรวมถึงผู้ป่วยนอกจีนแผ่นดินใหญ่ 8 ราย ขณะเดียวกัน ผู้ป่วยที่ไม่แสดงอาการ 51 รายได้รับการจัดเข้ากลุ่มผู้ป่วยที่ยืนยันผล คณะกรรมการฯ ระบุว่า ผู้ป่วยที่ไม่แสดงอาการ 273 ราย ซึ่งรวมถึงผู้ป่วยนอกจีนแผ่นดินใหญ่ 91 ราย ยังคงอยู่ระหว่างการสังเกตอาการทางการแพทย์
ทั้งนี้ จนถึงวันอังคาร (28 ก.ค.) เขตบริหารพิเศษฮ่องกงของจีน (HKSAR) มีผู้ป่วยที่ยืนยันผล 2,884 ราย ในจำนวนนั้นเป็นผู้เสียชีวิต 23 ราย ขณะที่เขตบริหารพิเศษมาเก๊าของจีนมีผู้ป่วยยืนยันผล 46 ราย และเกาะไต้หวันของจีนมีผู้ป่วยยืนยันผล 467 ราย ในจำนวนนั้นเป็นผู้เสียชีวิต 7 ราย